Axel Salto

Axel Johannes Salto (født 17. november 1889 i København, død 21. marts 1961 på Frederiksberg) var en dansk keramiker af international berømmelse. Hans arbejder omfatter desuden maleri, grafisk design og bogillustrationer, smykker og tekstiler. Som forfatter og stifter af kunsttidsskriftet Klingen (1917-1919) var Salto yderligere en vigtig bidragsyder til kunstdebatten i Danmark. Han havde debut som kunstmaler i 1911, mens hans karriere som keramiker tog fart på Paris Udstillingen i 1925.

Han var søn af oberstløjtnant, direktør for hærens tekniske korps H.C. Salto (11. august 1854 - 21. december 1925), var gift med Kamma Salto og far til  (22. november 1945 - 3. marts 2016).

Tidlig karriere 
Han blev student fra Frederiksberg Latin- og Realskole 1907 og var elev af Holger Grønvold på Det tekniske Selskabs Skole fra 1907. Salto studerede på Det Kongelige Danske Kunstakademi fra 1909 til 1914 under Peter Rostrup Bøyesen.

I 1916 besøgte Salto Paris, hvor han mødte Pablo Picasso og Henri Matisse. Dette møde blev skelsættende for Saltos kunstneriske ambitioner og hans banebrydende ideer.

I 1921 stiftede Salto malergruppen De Fire, som udover ham selv bestod af Svend Johansen, Vilhelm Lundstrøm og Karl Larsen. Gruppen boede en stor del af 1920'erne i Paris, hvor de arbejdede sammen. De fire kunstnere udstillede første gang sammen ved årsskiftet 1920/1921 og fortsatte regelmæssigt til 1928. Gruppen profilerede sig som moderne, ung og progressiv, og dens udstillinger var omgærdet af debat og polemik.

Keramik 

Gennem 1920'erne skiftede hans kunstneriske fokus fra maleriet til keramik, og han lavede omkring 3000 stentøjsværker fra 1923 til 1950. En stor del af dem var fremstillet i Carl Halier keramiske værksted på Frederiksberg. Blandt Saltos første arbejder var det polykrome porcelæn (Bing & Grøndahl, 1923-25), som var præsenteret i den danske pavillon på verdensudstillingen i 1925 (Exposition internationale des Arts décoratifs et industriels modernes). Derefter fulgte stentøj i samarbejde med Carl Halier (1929-30) og Saxbo keramik (1931-32). Fra midten af 1930'erne arbejdede han hovedsageligt med Den Kgl. Porcelainsfabrik i København.

Salto udviklede sine keramiske stentøjsværker gennem hele sin karriere og eksperimenterede med usædvanligt rige glasurer og organiske former. Han er hovedsageligt kendt for tre stilarter, der kendetegnes ved ornamental forenkling. 1) Den riflede stil, baseret på simple repetitive mønstre. 2) Den knoppede stil, inspireret af kastanjer og eukalyptusfrugter. 3) Den spirende stil, en afspejling af naturligt voksende planter. Salto brugte kinesiske og klassiske glasurer som solfatara og sung.

Fra 1951 til 1959 ledede Salto fornyelsen af Sonnes frise på Thorvaldsens Museum.

Han var medlem af Grønningen 1935-45 og modtog bl.a. Eckersberg Medaillen i 1938, Prins Eugens Medalje i 1959 og Grand Prix på Milano Triennalen i 1951 (se nedenfor).

Axel Salto arbejdede sammen med den danske mesterbogbinder August Sandgren. De designede forskellige papirer til bogbind.

Klingen 
Efter rejsen til Paris i 1916 og mødet med Pablo Picasso stiftede Salto det danske kunsttidsskrift Klingen - udgivet fra 1917 til 1919. Salto var både redaktør og bidragyder. Tidsskriftet fik stor betydning som forum for modernismens kunst og tidens nye ideer med artikler af Otto Gelsted, Poul Henningsen og Harald Giersing og originalgrafik af kunstnere som Vilhelm Lundstrøm, Alf Rolfsen, Olaf Rude, William Scharff og Axel Salto selv.

Salto er begravet på Frederiksberg Ældre Kirkegård.

Hæder 
 1915, 1922-23, 1926, 1929: Kunstakademiets stipendium
 1921: Oluf Hartmanns Legat
 1921: Den Raben-Levetzauske Fond
 1925: Sølvmedalje, verdensudstillingen i Paris
 1931: Det Hirschsprungske Legat
 1932: J.R. Lunds Legat
 1932: Zahrtmanns Legat
 1937: Grand prix, verdensudstillingen i Paris
 1938: Benny Claudi-Pedersens Legat
 1938: Eckersberg Medaillen
 1951: Grand Prix på Milano-Triennalen
 1956: Det anckerske Legat
 1959: Prins Eugens Medalje
 1959: Statens Kunstfonds livsvarige kunstnerydelse
 1959: Æresmedlem af Kunstnerforeningen af 18. November
 1959: Guldmedalje, international keramikudstilling, Musée des beaux-arts, Ostende, Belgien

Litteratur 
 Salto's Keramik (1930). Tekst: Axel Salto. Illustrationer: Axel Salto. 130 sider. OCLC nummer: 62351142.
 Salto's Træsnit (1940). Tekst af Axel Salto og Paul la Cour. Illustrationer: Axel Salto. 48 sider. OCLC nummer: 462552040. Udgivet af A/S Det Hoffenbergske Etablissement.
 Den spirende Stil (1949). Tekst af Axel Salto. Illustrationer: Axel Salto. 130 sider. OCLC nummer: 62351142. Udgivet af Grafisk Cirkel.
 Axel Salto: Grafiker, keramiker och textilkonstnar (1949). Tekst af Axel Salto, Björn Lundegård, Pierre Lübecker, Nils Lindhagen, Nils Palmgren. Udgivet af Folkrörelsernas Konstfrämjande, Stockholm.

Eksterne henvisninger 
 
 Klingen
 Paris Udstillingen 1925
 
 Artikel i Børsen med billeder af kunstneren og nogle af hans værker 
 

Kunstnere fra Danmark
Keramikere fra Danmark
Kunstnere på finansloven (afdøde)
Modtagere af Eckersberg Medaillen
Danskere i 1900-tallet
Personer fra København
Personer i Dansk Biografisk Leksikon
Personer i Kraks Blå Bog (afdøde)